Nyungkak pekara pelajar rayat
SIBU: Pengudah nyadi pengari rayat di Sitak Kunsil Negeri (DUN) Nangka kenyau  2011 ke udah, Dr. Annuar Rapaee udah bendar nyungkak tikas pengidup rayat nengah pelajar. Genap kali datai ba pengerami begulai enggau rayat, iya suah tatukka pemesai guna pelajar ungkup nembiak ketegal iya arap sesiku mensia ulih ngubah pengidup iya enggau sida sebilik nengah pelajar. Atas pelasar nya, iya megai portfolio Menteri Muda Pelajar, Sains enggau Pemansik Teknologi udah bejalaika mayuh bengkah  inisiatif ungkup nembiak sekula di sitak DUN Nangka enggau agih ke besai ari Perintah Sarawak. Sebengkah inisiatif ke pemadu mujur nya bejalaika program tuisyen pechuma iya nya Program Klinik Kecemerlangan SPM (KLIK_SPM) ke meri penguntung ngagai 2,132 nembiak ke ngambi SPM kenyau ari program itu berengkah dalam taun 2014. Program tu diatur Gerempung Graduan Bumiputera Sibu (PGBS) nengah kerejasama Opis Pelajar Pelilih Sibu enggau Pusat Servis DUN Nangka. Program nya dipejalaika olih bala pengajar ke lati dalam mata pelajar kritikal baka Jaku English, Fizik, Kimia, Matematik, Matematik Tambahan enggau Sains. Kelimpah nya, Dr Annuar Rapa’ee mega numbuhka pusat tuisyen kena ngisi guna nembiak sekula di rumah panjai dalam sitak iya. Ku iya, nya sebagi ari danji pengawa bepilih ke digaga sebedau tu enggau genap palan nya diisi dua tauka tiga buah rumah panjai lalu tuisyen ditawarka nya enda bebayar. Maya timpuh pandemik Covid-19, Dr. Annuar mega nyendiaka tuisyen enda bebayar ngagai 318 nembiak Taun 4, 5 enggau 6 nya sekula-sekula primari di DUN Nangka. 
See author's posts
